დანართი N1  
ახალი შემოქმედებითი პროექტების მხარდაჭერის
საგრანტო კონკურსის  პირობები

აჭარის ავტონომიური რესპუბლიკის განათლების, კულტურისა და სპორტის სამინისტრო (შემდგომში - ,,სამინისტრო’’) აცხადებს ახალი შემოქმედებითი პროექტების მხარდაჭერის საგრანტო კონკურსს (შემდგომში - ,,საგრანტო კონკურსი“).
მუხლი 1. ახალი შემოქმედებითი პროექტის მახასიათებლები

1. გრანტი ახალი შემოქმედებითი პროექტების მხარდაჭერის საგრანტო კონკურსის ფარგლებში, საგრანტო ხელშეკრულების საფუძველზე გაიცემა ღია კონკურსით შერჩეულ ბენეფიციარებზე.

2. საგრანტო განაცხადით შესაძლებელია წარმოდგენილ იქნეს ღონისძიება/პროექტი კულტურისა და ხელოვნების ნებისმიერი მიმართულებით, რომელიც განხორციელდება აჭარის ავტონომიური რესპუბლიკის ადმინისტრაციულ ტერიტორიაზე.

მუხლი 2. საგრანტო კონკურსის მიზნები
1. საგრანტო კონკურსის მიზნებია:

ა) აჭარის რეგიონში კულტურული ცხოვრების გამრავალფეროვნება და კულტურის ღონისძიებებზე საზოგადოების ხელმისაწვდომობის გაზრდა;

ბ) ხელოვნებისა და კულტურის სფეროში ინოვაციური და კრეატიული პროექტების განხორციელების ხელშეწყობა;
გ) ხელოვნების ახალი მიმართულებების, შემოქმედთა ახალი იდეების მხარდაჭერა;
დ) აქტუალური საკითხების კულტურისა და ხელოვნების გზით წარმოჩენა და საზოგადოებისთვის გაცნობა;
ე) ხელოვნებისა და კულტურის სფეროში შეზღუდული შესაძლებლობის მქონე პირების ინტეგრირება.
მუხლი 3. საგრანტო კონკურსის პირობები
1. საგრანტო კონკურსში მონაწილეობის უფლება აქვს საქართველოში რეგისტრირებულ  არასამეწარმეო (არაკომერციულ) იურიდიულ პირს, გარდა, სახელმწიფო ბიუჯეტის, აჭარის ავტონომიური რესპუბლიკის ბიუჯეტის ან მუნიციპალური ბიუჯეტის დაფინანსებაზე მყოფი ორგანიზაციისა.

2. თუ საგრანტო კონკურსში წარმოდგენილ პროექტში მონაწილე პირი არასრულწლოვანია, განმცხადებელმა სამინისტროში უნდა წარმოადგინოს მშობლის/მეურვის მიერ ხელმოწერილი დოკუმენტი არასრულწლოვანი პირის ღონისძიებაში მონაწილეობაზე თანხმობის შესახებ.
3. საგრანტო კონკურსის ფარგლებში ერთ განმცხადებელს მიმდინარე წელს შეუძლია მხოლოდ ერთი საგრანტო განაცხადის წარმოდგენა. 
მუხლი 4. საგრანტო განაცხადების მიღების განრიგი და პირობები

1. საგრანტო კონკურსის ფარგლებში განაცხადები სამინისტროში მიიღება 2 ეტაპად:

· I ეტაპი - 2024 წლის 05 თებერვლიდან 16 თებერვლის ჩათვლით;
· II ეტაპი - განაცხადების მიღების ვადა განისაზღვრება მინისტრის ბრძანებით;
2. საკონკურსო დოკუმენტაცია სამინისტროში წარმოდგენილი უნდა იქნეს სახელმწიფო  ენაზე.

3. საგრანტო კონკურსის ფარგლებში საგრანტო განაცხადი და თანდართული დოკუმენტაცია წარმოდგენილი უნდა იქნეს ელექტრონული ფორმით (PDF ფორმატით, შინაარსობრივად დალაგებული გაერთიანებული ფაილებით) და გადმოიგზავნოს ელექტრონულ მისამართზე freeprojectsajara@gmail.com; წარმოდგენილი დოკუმენტაციის სისწორეზე პასუხისმგებელია განმცხადებელი.

4. საჭიროების შემთხვევაში, განმცხადებელი უფლებამოსილია დამატებით წარმოადგინოს დოკუმენტაცია, მხოლოდ შესაბამის მიმართვის წერილთან ერთად, საკონკურსო განაცხადების მიღების ვადის დასრულებამდე.

5.  პროექტის თანადაფინანსება გულისხმობს ფინანსურ ან სხვა სახის შენატანს/მხარდაჭერას (ორმაგი დაფინანსების თავიდან აცილების მიზნით, არამიზნობრივ ხარჯად განიხილება და არ დაფინანსდება ბიუჯეტის ის პუნქტ(ებ)ი, რომელიც დაფინანსებულია/დაფინანსდება სხვა საბიუჯეტო ორგანიზაცი(ებ)ის მიერ).
6. საგრანტო კონკურსის 2024 წლის სრული ბიუჯეტი განსაზღვრულია 300 000 ლარით:
· I ეტაპის საკონკურსო ბიუჯეტი განსაზღვრულია 150 000 ლარით.

· II ეტაპის საკონკურსო ბიუჯეტი განსაზღვრულია 150 000 ლარით. 
7. საკონკურსო ბიუჯეტში არასაკმარისი რესურსის შემთხვევაში დაფინანსდება უმაღლესი შეფასების მქონე საგრანტო განაცხადები.
8. ერთი პროექტის განხორციელებისათვის გრანტი გაიცემა არაუმეტეს 10 000 ლარის ოდენობით.
9. სამინისტროს მიერ ანაზღაურდება განმცხადებლის გამარჯვებულად გამოვლენის (მინისტრის ბრძანების გამოცემის) შემდეგ გაწეული ხარჯები. 
10. საგრანტო კონკურსის ფარგლებში ბენეფიციარი გრანტს მიიღებს მხოლოდ ერთხელ.  მიმდინარე წლის განმავლობაში ხელახალი განაცხადის შემოტანის შემთხვევაში, განაცხადი არ განიხილება;
11. კონკურსის ფარგლებში თანხა გაიცემა საგრანტო წესით, საქართველოს კანონმდებლობით დადგენილი რეგულაციის შესაბამისად.
მუხლი 5. დაფინანსებული პროექტის განხორციელების ვადები:
საგრანტო კონკურსის ფარგლებში წარმოდგენილი პროექტი უნდა დაიწყოს პროექტის გამარჯვებულად გამოვლენის შესახებ ბრძანების გამოცემის შემდეგ და დასრულდეს 2024 წლის 30 ნოემბრამდე.
მუხლი 6. წარმოსადგენი  დოკუმენტაცია
1. საგრანტო კონკურსის ფარგლებში წარმოდგენილ უნდა იქნეს:
ა) საგრანტო განაცხადი;

ბ) პროექტის ბიუჯეტი ფასის დამდგენ დოკუმენტებთან ერთად; 
· ფასის დამდგენი დოკუმენტაცია საჭიროა იმ შემთხვევაში, თუ თანხა მოთხოვნილია სამინისტროს დაფინანსების ფარგლებში და ბიუჯეტის კონკრეტული პუნქტით გათვალისწინებული საქონლის/მომსახურების ღირებულება აღემატება 500 ლარს. თითოეულ პუნქტზე წარმოდგენილი უნდა იყოს ფასის დამდგენი არანაკლებ ორი დოკუმენტი (ავტორიზებული ინვოისი, რომელზეც მითითებული უნდა იქნეს ინვოისის გამცემი პირის საკონტაქტო ინფორმაცია, ინტერნეტ-რესურსი, მომსახურების მომწოდებლების თანხმობის წერილი ან/და სხვა).
· მომსახურებად იქნება განხილული აგრეთვე ფიზიკური პირის მიერ მიწოდებული მომსახურება, გარდა შემოქმედებითი პერსონალისა. 
შენიშვნა: ფასის დამდგენ დოკუმენტად მხოლოდ 1 კონკრეტული პირის თანხმობის წერილის წარმოდგენის შემთხვევაში, დასაბუთებული უნდა იყოს, თუ რით არის განპირობებული პროექტის ფარგლებში მომსახურების მხოლოდ აღნიშნული პირის მიერ მოწოდების აუცილებლობა. 
გ) თანადაფინანსების შემთხვევაში, თანადაფინანსების მიღების დამადასტურებელი დოკუმენტი შესაბამისი ხარჯთაღრიცხვით;

· დოკუმენტის წარმოუდგენლობის შემთხვევაში საგრანტო განაცხადი განიხილება კონკურსის ფარგლებში, მაგრამ თანადაფინანსება დადასტურებულად არ ჩაითვლება;
დ) შემოქმედებითი პერსონალის წერილობითი თანხმობები პროექტში მონაწილეობასთან დაკავშირებით;
ე) მშობლის/მეურვის მიერ ხელმოწერილი დოკუმენტი შვილის/მეურვეობაში მყოფი პირის ღონისძიებაში მონაწილეობაზე თანხმობის შესახებ, თუ ღონისძიების მონაწილე არასრულწლოვანია;
ვ) შესაბამისი უფლებამოსილი ორგანოს/პირის წინასწარი თანხმობა/ნებართვა იმ შემთხვევაში, თუ პროექტის განხორციელებისთვის საჭიროა ნებართვა;
ზ) განახლებული ამონაწერი მეწარმეთა და არასამეწარმეო (არაკომერციული) იურიდიული პირების რეესტრიდან (საგრანტო კონკურსის გამოცხადების თარიღის შემდგომი მდგომარეობით), რომელშიც განმცხადებლის მიმართ, არ უნდა იყოს რეგისტრირებული ყადაღა/აკრძალვა ან/და საგადასახადო გირავნობა/იპოთეკის უფლება ან/და განმცხადებელი არ უნდა იყოს რეგისტრირებული მოვალეთა რეესტრში.
თ) ცნობა ბიუჯეტში დავალიანების არქონის შესახებ (საგრანტო კონკურსის გამოცხადების თარიღის შემდგომი მდგომარეობით).
მუხლი 7. საგრანტო განაცხადების განხილვის წესი
1. საგრანტო განაცხადებს, წინასწარ დამტკიცებული კრიტერიუმების საფუძველზე, იხილავს, აფასებს და საგრანტო კონკურსში გამარჯვებულს გამოავლენს აჭარის ავტონომიური რესპუბლიკის  განათლების, კულტურისა და სპორტის მინისტრის ბრძანებით შექმნილი საგრანტო კომისია.
2. საგრანტო კონკურსის პირობებით მოთხოვნილი არაუფლებამოსილი პირის მიერ წარმოდგენილი საგრანტო განაცხადი არ განიხილება. 
3. საგრანტო განაცხადებს იხილავს აჭარის ავტონომიური რესპუბლიკის განათლების, კულტურისა და სპორტის მინისტრის მიერ შექმნილი საგრანტო კომისია 2 ეტაპად. 
·  I ეტაპზე საგრანტო კომისია განიხილავს წარმოდგენილ საგრანტო განაცხადებს და აფასებს პროექტის იდეის შესაბამისობას კონკურსის მიზნებთან; 
· გამსვლელი შეფასება - არანაკლებ 10 ქულა (საშუალო არითმეტიკული). 
· პროექტი, რომელიც ვერ მიიღებს გამსვლელ შეფასებას, ვერ გადავა განხილვის II ეტაპზე და, შესაბამისად, ვერ დაფინანსდება საგრანტო კონკურსის ფარგლებში, რის შესახებაც განმცხადებლებს ეცნობებათ წერილობით.
· განხილვის I ეტაპზე გამსვლელი შეფასების მიღების შემთხვევაში, საგრანტო განაცხადების და თანდართული დოკუმენტაციის საგრანტო კონკურსის პირობებთან შესაბამისობის უზრუნველყოფის მიზნით, კომისია უფლებამოსილია განმცხადებელს დაუდგინოს ხარვეზი (მათ შორის დოკუმეტაციის არასრულად წარმოდგენის საკითხზე) ან/და მოთხოვოს დოკუმენტის დაზუსტება (მათ შორის, ბიუჯეტის კორექტირების საკითხზე) გონივრულ ვადაში. 

· განმცხადებელი ვალდებულია საგრანტო კომისიის მიერ დადგენილ ვადაში სრულყოფილად წარმოადგინოს გამოთხოვილი დოკუმენტაცია, წინააღმდეგ შემთხვევაში, საგრანტო განაცხადი  არ განიხილება კონკურსის ფარგლებში.
· II ეტაპზე საგრანტო კომისია განიხილავს წარმოდგენილ დაზუსტებულ დოკუმენტაციას და აფასებს პროექტს წინასწარ დადგენილი შეფასების კრიტერიუმების მიხედვით. 

4. საგრანტო კონკურსის ფარგლებში დაფინანსდება საგრანტო პროექტები, რომლებიც I და II ეტაპებზე ჯამურად მიიღებენ არანაკლებ 35 ქულას (საშუალო არითმეტიკული), წინააღმდეგ შემთხვევაში პროექტი კონკურსის ფარგლებში ვერ დაფინანსდება.
5. საგრანტო კომისიის მიერ მიღებული გადაწყვეტილების შესახებ განმცხადებელს ეცნობება საგრანტო განაცხადების მიღების ვადის ამოწურვიდან არაუგვიანეს  30 კალენდარული დღის ვადაში.
6. საჭიროების შემთხვევაში, საგრანტო კომისია უფლებამოსილია მოითხოვოს გასაუბრება კონკურსანტებთან.
მუხლი 8. ანგარიშსწორების  წესი
1. ანგარიშსწორება გრანტის მიმღებთან განხორციელდება საგრანტო ხელშეკრულებით გათვალისწინებული პირობების შესაბამისად.
2. წინასწარი ანგარიშსწორება დასაშვებია მხოლოდ საბანკო/სადაზღვევო გარანტიის წარმოდგენის საფუძველზე, ხელშეკრულების ღირებულების არაუმეტეს 70%-ის ოდენობით, ხელშეკრულებით დადგენილი წესით. 

3. საბოლოო ანგარიშსწორება განხორციელდება ავანსად მიღებული თანხის მიზნობრივი ხარჯვისა (გადარიცხვის) და დარჩენილ თანხაზე (30%) აღებული ვალდებულების დამადასტურებელი დოკუმენტაციის  წარმოდგენის შემდეგ. 
4. პროექტის განხორციელების პერიოდის დასრულების შემდეგ, გრანტის მიმღები, სამინისტროს მიერ დადგენილი წესით, 30 კალენდარული დღის ვადაში, მაგრამ არაუგვიანეს 2024 წლის 10 დეკემბრისა, წარმოადგენს საბოლოო პროგრამულ და ფინანსურ ანგარიშს ხარჯვის (აღებული ვალდებულების ან/და გადარიცხვის) დამადასტურებელ დოკუმენტაციასთან ერთად.
5. საბოლოო პროგრამულ და ფინანსურ ანგარიშთან ერთად მხოლოდ აღებული ვალდებულების დამადასტურებელი დოკუმენტაციის წარმოდგენის შემთხვევაში, გრანტის მიმღები ვალდებულია სამინისტროს წარუდგინოს შესაბამისი გადარიცხვის დამადასტურებელი დოკუმენტაცია გრანტის გამცემთან მიღება-ჩაბარების აქტის გაფორმებიდან 30 კალენდარული დღის ვადაში, მაგრამ არაუგვიანეს 2024 წლის 10 დეკემბრისა.

6. მიღებული გრანტის საგადასახადო კანონმდებლობის შესაბამისად ხარჯვასა და აღრიცხვა-ანგარიშგებაზე პასუხისმგებელია გრანტის მიმღები.
7. პროექტი დასრულებულად ჩაითვლება მას შემდეგ, რაც გრანტის მიმღები, სამინისტროს მიერ დადგენილი წესით, წარმოადგენს საბოლოო პროგრამულ და ფინანსურ ანგარიშს ხარჯვის (აღებული ვალდებულების და გადარიცხვის) დამადასტურებელ დოკუმენტაციასთან ერთად.
8. ხელშეკრულების პროგრამულ აღწერილობაში ცვლილების შემთხვევაში (ღონისძიების თარიღის/ჩატარების ადგილის ცვლილება), გრანტის მიმღები ვალდებულია, აღნიშნული საკითხი წინასწარ წერილობით შეათანხმოს გრანტის გამცემთან. 
